גולדסטאר

250px|ממוזער|שמאל|גולדסטאר מהחבית
גולדסטאר היא בירת לאגר ישראלית בסגנון לאגר דונקל מינכנאי המכילה 4.9% כוהל בנפח. היא הושקה לראשונה בשנת 1940 ומיוצרת במפעלי "טמפו" בנתניה. גולדסטאר היא הבירה המובילה בישראל, עם נתח שוק של כ-25%, נכון לשנת 2016, ירידה מנתח של כ-43% בו החזיקה ב-1998.
היסטוריה
"גולדסטאר" בושלה לראשונה בשנת 1940 על ידי מבשלת הבירה "תעשיית בירה ארץ ישראלית בע"מ" בראשון לציון, שהוקמה בשולי מתחם יקבי כרמל. היא יוצרה לצד "בירה נשר" המכילה רק 3.9%
כוהל בנפח לצד מותגים נוספים. השוק העיקרי של המבשלה היה חיילי הצבא הבריטי בארץ ישראל. בעקבות פרוץ מלחמת העולם השנייה גבר הביקוש לבירה. מספר החיילים ששהו בארץ ישראל גדל והמבשלה ייצא את תוצרתה לחיילי הצבא הבריטי בהודו והמזרח הרחוק. בשנות המלחמה היה "גולדסטאר" למותג הפופולרי ביותר של המבשלה.

בסוף 1961 נסגרה המבשלה בראשון לציון והועברה לבת ים, שם יוצרה בירה "נשר מאלט" מאז 1940, והיא הורחבה כדי לקלוט את קווי הייצור מראשון לציון.

בשנת 1965 מוזגה "תעשיית בירה א"י בע"מ" עם "מבשלת שיכר לאומית". לאחר מיזוג זה עבר ייצור "גולדסטאר" לנתניה, לאתר "מבשלת שיכר לאומית" והוא הפך למותג המוביל של הקבוצה. בנוסף החל בייצור "גולדסטאר" כבירה מהחבית, והוא היה במשך שנים מותג הבירה היחיד שהיה זמין בתצורה זו (ב-1983 הוחל גם בייצור בירה "מכבי" מהחבית).    

בשנת 1985 נרכשה השליטה בחברת "מבשלת שיכר לאומית" וגולדסטאר עמה על ידי "טמפו". שנה אחר כך רכשה "טמפו" את מלוא הבעלות.
250px|ממוזער|שמאל|מבחר מתוויות גולדסטאר לאורך השנים
250px|ממוזער|שמאל|פרסומות של גולדסטאר משנות ה-60 ומשנות ה-80

מקור השם
שם הבירה, גולדסטאר (אנגלית Goldstar, כוכב זהב), וסמלה, כוכב בעל שישה קודקודים, מקורם בסמלה של גילדת יצרני הבירה בימי הביניים. הכוכב, המוכר בשם "Bierstern" או "Brauerstern" היה סמל הגילדה, והוטבע מאז ימי הביניים על בירות שנחשבו לטהורות ואיכותיות.

מהדורות

בשנת 2007 הושקה גרסת "גולדסטאר לייט", אך לאחר שנה הופסק ייצורה.

בשנת 2009 נמכרה מהדורה מוגבלת של גולדסטאר חזקה (6% אלכוהול) בבקבוקי ליטר.

בשנת 2010 נמכרה מהדורה מוגבלת של בירת לאגר כהה תחת השם "גולדסטאר בלק רואסט". בלק רואסט היא בירת לאגר כהה, בעלת גוף בינוני ו-4.7% אלכוהול. זוהי בירה כהה ומתוקה יותר מהגולדסטאר הרגילה.

בשנת 2013 הושקה גרסה חדשה לבירה גולדסטאר, "גולדסטאר אנפילטרד" (לא מסוננת). בירה זו עוברת את כל תהליך הייצור של הבירה, למעט הסינון משאריות השמרים, דבר שמשנה את טעמה, והופך את צבעה לענברי עכור.

כיום נמכרת מהדורה מוזהבת ששמה "גולדסטאר 10" והיא מכילה 10 אחוזי אלכוהול.

פרסום ושיווק
בשנת 1966 פורסמה לראשונה הסיסמה "תנו לגבר גולדסטאר" שליוותה במשך שנים את הפרסומות של המותג. בשנות ה-80 עלו סיסמאות אחרות, כגון "מגיע לך גולדסטאר", "כשאני חושב בירה אני מרים גולדסטאר" ו"בירה מחבית זה גולדסטאר". החל משנות ה-90 חזר הדגש הגברי המובהק למותג עם סיסמאות כמו "מילה של גבר", "תשתחרר, גבר" ו"תגיד תודה שאתה גבר". סיסמאות אלו, לצד פרסומות טלוויזיוניות תואמות, ספגו ביקורת בטענה שתפיסת העולם שמאחוריהם שוביניסטית, ומאידך זכו לשבח על יעילותן.

במהלך השנים השתתפו בפרסומות של גולדסטאר מפורסמים רבים, מן הארץ ומחו"ל. בשנת 1961 הופיע פול ניומן בפרסומת כשהוא לוגם כוס גולדסטאר לצד הכיתוב "גם פול ניומן נהנה משתית בירה גולדסטאר". גם יאיר לפיד (במחווה לטום קרוז בסרט "אהבה בשחקים"), משה דץ, שרון רג'יניאנו וקלאודיה שיפר כיכבו בפרסומות של המותג.

גולדסטאר מפעילה את "גולדסטאר סאונד סיסטם" – פסטיבל הופעות המתקיים מעל לעשור. בין השאר התקיימו מופעים של אביב גפן עם רובין גיב מלהקת הבי ג'יז, ברי סחרוף עם יהודה פוליקר, היהודים, עברי לידר, מוש בן ארי, בלקן ביט בוקס ועוד.

גולדסטאר תמכה גם ב"פסטיבל עיר הבירה" בחיפה, בהרצליה ובאשדוד ובמועדון גולדסטאר זאפה.

בתווית של גולדסטאר ליצוא בשנות ה-60 היא מתוגה כבירה מארץ הקודש. הקרבה הפיזית בין מגדל העמק, מקום היצור של גולדסטאר באותה עת, לנצרת הודגשה, נופה של נצרת מופיע על התווית, כמו גם רועה צאן וכוכב זוהר המרמז על הכוכב הבודד בעת הולדת ישו.
 קישורים חיצוניים 


הערות שוליים

קטגוריה:ישראל: מותגי בירה
קטגוריה:מוצרי טמפו תעשיות בירה
קטגוריה:טמפו תעשיות בירה